TARYBOS REGLAMENTAS (EB) Nr. 734/2007
2007 m. birželio 11 d.
iš dalies keičiantis Reglamentą (EEB) Nr. 1883/78, išdėstantį bendrąsias taisykles dėl intervencijoms skirto Europos žemės ūkio orientavimo ir garantijų fondo Garantijų skyriaus finansavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Intervencinėms operacijoms, kurioms rinkos organizavimo taisyklėmis nėra nustatyta suma už vienetą, Reglamentu (EEB) Nr. 1883/78 (2) buvo nustatytos pagrindinės Bendrijos finansavimo taisyklės, visų pirma dėl finansuotinų sumų nustatymo metodo, dėl išlaidų, susidariusių telkiant intervenciniam supirkimui reikalingas lėšas, finansavimo, dėl atsargų, perkeltinų iš vienų metų į kitus, įvertinimo, ir dėl išlaidų, susidariusių vykdant fizines saugojimo operacijas, finansavimo.
(2)
Reglamento (EEB) Nr. 1883/78 5 straipsnyje numatyta, kad valstybių narių patiriamas palūkanas, susidarančias sukaupiant lėšas, naudojamas pirkti intervenciniam supirkimui skirtus produktus, finansuoja Bendrija, taikydama vienodą palūkanų normą.
(3)
Gali būti, kad kurioje nors valstybėje narėje viešasis intervencinis žemės ūkio produktų supirkimas gali būti finansuojamas tik taikant tokias palūkanų normas, kurios yra žymiai didesnės už nustatytą vienodą palūkanų normą.
(4)
Tais atvejais, kai vidutinė palūkanų norma trečią mėnesį, skaičiuojant nuo Komisijos naudoto referencinio laikotarpio vienodai palūkanų normai apskaičiuoti, yra daugiau kaip du kartus didesnė už vienodą palūkanų normą, turėtų būti numatytas taikytinas korekcinis mechanizmas. Vis dėlto dalį tokios vidutinės palūkanų normos turėtų padengti atitinkama valstybė narė, taip skatinant ją ieškoti pigiausio finansavimo būdo.
(5)
Todėl Reglamentas (EEB) Nr. 1883/78 turėtų būti atitinkamai iš dalies pakeistas.
(6)
Šis taisyklių pakeitimas turėtų būti taikomas 2007 ir 2008 finansiniams metams, pradedant nuo šių apskaitos metų pradžios,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1883/78 5 straipsnio trečia pastraipa pakeičiama taip:
„Nukrypstant nuo pirmos pastraipos, jei valstybės narės mokama vidutinė palūkanų norma trečią mėnesį, skaičiuojant nuo Komisijos naudoto referencinio laikotarpio vienodai palūkanų normai apskaičiuoti, yra daugiau kaip du kartus didesnė už vienodą palūkanų normą, Komisija, 2007 ir 2008 finansiniais metais finansuodama tokios valstybės narės dėl palūkanų normų patirtas išlaidas, gali padengti skirtumą tarp tos valstybės narės mokamos palūkanų normos ir vienodos palūkanų normos.“.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. spalio 1 d. patirtoms išlaidoms.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. birželio 11 d.